Diari Oficial de la Generalitat Valenciana


Sumari del DOGV 4402, del 19-12-2002 (2002/13132)

ORDE de 10 de desembre de 2002, de la Conselleria d'Agricultura, Pesca i Alimentació, per la qual es regula la indemnització compensatòria en determinades zones desfavorides de la Comunitat Valenciana en l'exercici 2003.
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4402

Data del DOGV
:   19-12-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/13147


Data del document
:   10-12-2002

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda a l'agricultura
    * suport econòmic
    * despoblació
    * regió desfavorida
    * regió de muntanya

ORDE de 10 de desembre de 2002, de la Conselleria d'Agricultura, Pesca i Alimentació, per la qual es regula la indemnització compensatòria en determinades zones desfavorides de la Comunitat Valenciana en l'exercici 2003. [2002/A13949]
  
En el Reglament (CE) 1.257/1999, del Consell, de 17 de maig, sobre ajudes al desenrotllament rural a càrrec del Fons Europeu d'Orientació i Garantia Agrària (FEOGA), s'establix que les ajudes destinades a les zones desfavorides i amb limitacions mediambientals específiques tenen com a objectiu assegurar un ús continuat de les terres agràries i fomentar sistemes agraris sostenibles respectuosos amb el medi ambient.
  
En el Reial Decret 3.482/2000, de 29 de desembre, es regula la indemnització compensatòria als agricultors de les zones desfavorides previstes en el capítol V del títol II del Reglament (CE) 1.257/1999.
  
Per mitjà de la Decisió C(2001) 4739, de la Comissió de la Unió Europea, de 20 de desembre de 2001, es van aprovar les modificacions del Programa de Desenrotllament Rural per a les Mesures d'Acompanyament, i la seua aplicació s'instrumenta mitjançant el Reial Decret 708/2002, de 19 de juliol.
  
En la present orde, en compliment de la normativa comunitària i dels reials decrets anteriorment mencionats, es regulen les indemnitzacions compensatòries de les zones de muntanya i de despoblament de la Comunitat Valenciana on es considera necessari prosseguir la pràctica de l'activitat agrària.
  
Per això, fent ús de les atribucions que tinc conferides,
  
ORDENE
  
Article 1. Objecte i àmbit d'aplicació
  
El règim d'ajudes destinades a les zones desfavorides establit en el Reial Decret 3482/2000 serà aplicat a la Comunitat Valenciana en l'exercici 2003, d'acord amb el que es regula en la dita disposició i en les modificacions específiques que conté el Reial Decret 708/2002, de 19 de juliol.
  
Les superfícies susceptibles de ser considerades indemnitzables seran les que pertanyen als térmens municipals que conformen la llista de zones desfavorides de la Comunitat Valenciana, recollida en l'annex I d'esta orde, qualificades com de muntanya o desfavorides per despoblament, d'acord amb la Directiva 75/268/CEE.
  
L'objecte de l'aplicació d'estes ajudes és compensar els agricultors pels desavantatges naturals propis de les zones desfavorides en què han de desplegar la seua activitat agrària, contribuint així al manteniment d'una comunitat rural viable, a la conservació del camp i al manteniment i foment de sistemes agraris sostenibles amb especial consideració a les exigències mediambientals.
  
Article 2. Definicions
  
Per a la gestió de les ajudes, es tindran en compte les definicions contingudes en el Reial Decret 3.482/2000, per a cada un dels térmens següents: explotació agrària, titular d'explotació, agricultor a títol principal (ATP), explotacions agràries prioritàries, mòdul base, unitat de bestiar major (UBM).
  
Article 3. Requisits dels beneficiaris
  
Podran ser beneficiaris de les indemnitzacions compensatòries els agricultors que posseïsquen els requisits següents:
  
1. Ser agricultor a títol principal o titular d'una explotació agrària qualificada com a prioritària, a títol individual o com a soci d'una explotació agrària constituïda com a cooperativa o societat agrària de transformació. El soci de cooperativa o SAT podrà percebre la indemnització corresponent a la seua quota de participació, la qual s'acumularà, si és procedent, a la de la seua explotació individual a l'efecte del càlcul d'una indemnització compensatòria única.
  
2. Que la seua explotació es trobe, totalment o parcialment, a municipis inclosos en la llista comunitària de zones desfavorides de la Comunitat Valenciana, i que es relacionen en l'annex I de la present orde.
  
3. Residir al terme municipal on es troba la seua explotació o en algun dels municipis limítrofs enclavats en zona desfavorida. Quan la superfície agrícola de l'explotació estiga situada a diversos municipis, la condició de residència s'entendrà complida quan el municipi de residència estiga inclòs en zona desfavorida i tinga en el dit terme municipal o un altre de confrontant, de zona desfavorida, part de la superfície agrícola de l'explotació. L'explotació es considerarà ubicada al municipi en què radique la major part de la seua superfície agrícola.
  
4. Comprometre's formalment a mantindre l'activitat agrària almenys durant els cinc anys següents a la data en què cobre la primera indemnització, excepte causa de força major o per jubilació del titular.
  
5. Comprometre's formalment a exercir l'agricultura sostenible fent servir mètodes de bones pràctiques agràries habituals, adequats a les característiques agràries de la localitat, compatibles amb el medi ambient i de manteniment del camp i el paisatge, d'acord amb l'annex I del Reial Decret 708/2002.
  
Article 4. Requisits de les explotacions
  
Les explotacions agràries per les quals se sol·licite indemnització compensatòria hauran de posseir els requisits següents:
  
a) Les explotacions ramaderes hauran de suportar una càrrega ramadera màxima d'1 UBM per hectàrea de superfície farratgera. Estes explotacions, en tot cas, hauran de tindre una càrrega ramadera mínima de 0,2 UBM per hectàrea de superfície farratgera. No computarà com a indemnitzable la totalitat de la superfície farratgera de les explotacions ramaderes amb una càrrega ramadera que estiga compresa entre els límits màxim i mínim anteriors.
  
b) Tindre una superfície agrícola superior a 2 hectàrees.
  
c) Acomplir les bones pràctiques agràries habituals establides en l'annex I del Reial Decret 708/2002.
  
Article 5. Sol·licituds
  
1. Els interessats hauran de sol·licitar la indemnització compensatòria regulada en la present orde mitjançant els formularis habilitats per la Conselleria d'Agricultura, Pesca i Alimentació, en els quals hauran de figurar:
  
- Dades personals del titular de l'explotació i, si és procedent, del cònjuge.
  
- Relació de les parcel·les agrícoles de l'explotació, ubicades en zona desfavorida segons el que es diu en l'article primer, amb indicació per a cada una d'elles de les referències cadastrals alfanumèriques, amb la superfície neta de cultiu de la parcel·la en hectàrees amb dos decimals, el sistema d'explotació de secà o regadiu, l'espècie cultivada i, si és procedent, l'aprofitament concret com a superfície farratgera. Totes les parcel·les agrícoles declarades i identificades cadastralment es confrontaran amb la base de dades facilitada per les gerències de Cadastre de Rústica i hauran de tindre la qualificació cadastral corresponent per a la seua elegibilitat i poder computar com a superfície indemnitzable de l'explotació.
  
En el cas de les parcel·les declarades d'aprofitament farratger pel seu bestiar es declararà concretament si es tracta de: praderies per a sega o pastures permanents (amb més de 6 mesos d'utilització), pastures estacionals de 2 a 6 mesos d'utilització, guarets, restollades o erm a pastures.
  
En el cas de pastures comunes, la superfície a declarar pel ramader en cada parcel·la serà proporcional al nombre de caps propis respecte del total d'animals que els utilitzen d'acord amb les assignacions fetes per l'entitat titular de les pastures.
  
En l'imprés de declaració de parcel·les, cada sol·licitant haurà d'indicar en l'espai corresponent les parcel·les per les quals sol·licita ajuda.
  
2. S'emplenaran tots els apartats de les sol·licituds i hauran d'anar firmades pel titular de l'explotació o la persona degudament autoritzada per ell. En tot cas, quan el sol·licitant actue a través del seu representant, este haurà d'acreditar fefaentment tal condició, com també expressar en la sol·licitud les seues dades personals.
  
3. Les sol·licituds es presentaran a les oficines de la Conselleria d'Agricultura, Pesca i Alimentació o en qualsevol dels altres llocs i de les formes a què es fa referència en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que l'explotació o, si és procedent, la major part de la superfície de les parcel·les agrícoles declarades en la seua sol·licitud es trobe ubicada a la Comunitat Valenciana.
  
Article 6. Termini de sol·licitud i documentació
  
El termini de presentació de sol·licituds estarà comprés entre el dia 15 de gener i l'últim dia de febrer del 2003.
  
La presentació fora de termini de la sol·licitud donarà lloc, d'acord amb allò que s'establix en el Reglament (CE) número 2.419/2001, a una reducció de l'1 per cent per dia hàbil dels imports a què el productor hauria tingut dret en cas de presentació en el termini previst.
  
En cas de retard superior a 25 dies naturals, la sol·licitud es considerarà com a no presentada.
  
Amb la sol·licitud, el titular de l'explotació haurà d'aportar la documentació següent:
  
a) Fotocòpia compulsada del document nacional d'identitat/ número d'identificació fiscal del titular i, si és procedent, del cònjuge. Els sol·licitants que l'any anterior ja van presentar el seu document nacional d'identitat/número d'identificació fiscal i no haja caducat estaran exempts de presentar-lo, però hauran d'indicar-lo en la sol·licitud com a presentat.
  
b) Justificants de pagament a la Seguretat Social, per compte del titular, dels tres últims mesos anteriors a la presentació de la sol·licitud. Quan els dits justificants no aporten informació completa sobre el règim i la branca d'afiliació específics, caldrà acreditar l'afiliació al règim especial agrari de la Seguretat Social per compte propi o al règim especial de treballadors per compte propi o autònoms en funció de l'activitat agrària mitjançant certificat de la Tresoreria General de la Seguretat Social o qualsevol document fefaent en què es faça constància de l'alta, almenys, des de l'1 de gener del 2003. Este certificat, en tots els casos, serà suficient i obviarà la presentació dels justificants de pagament dels tres mesos anteriors a la sol·licitud.
  
c) Declaració de l'impost sobre la renda de les persones físiques (IRPF) de l'últim exercici. Per determinar el compliment de la condició d'ATP es tindrà en compte, pel que fa a la renda total del titular, el que s'establix en el punt 13 de l'article 2 del Reial Decret 613/2001, de 8 de juny de 2001, per a la millora i modernització de les estructures de producció de les explotacions agràries aplicat a la declaració del IRPF esmentada. Quan el peticionari tinga fiscalment declarats ingressos procedents del rendiment del treball haurà d'acreditar-ne la procedència i quantia i, en cas de declaració conjunta, el membre familiar a qui corresponen.
  
d) Acreditació de la titularitat de les dades bancàries per al pagament de l'ajuda mitjançant el document normalitzat de la Conselleria d'Agricultura, Pesca i Alimentació de manteniment de tercers. Els sol·licitants que van presentar l'any anterior el manteniment de tercers i vulguen mantindre el mateix compte ho faran explícit en la seua sol·licitud en l'apartat corresponent, i no caldrà la presentació del dit document.
  
e) En cas de superfícies farratgeres utilitzades en comú, el certificat d'adjudicació expedit per les autoritats locals o provincials competents, en el qual s'expressarà el nombre d'hectàrees assignades i el període d'utilització assignat per a la campanya en qüestió.
  
Tot ramader adjuntarà fotocòpia del Llibre d'Explotació Ramadera actualitzat.
  
f) Quan un titular siga soci d'una explotació agrària comunitària, cooperativa o SAT, n'aportarà el CIF corresponent i presentarà certificat del secretari de l'entitat pel qual s'acredite la seua condició de soci i la superfície agrícola que proporcionalment a la seua quota de participació li correspon, amb la determinació de la relació de parcel·les assignades a l'efecte de declaració particular del soci. Estes parcel·les les haurà d'afegir el titular a les altres que explote independentment.
  
El titular aportarà fotocòpia de l'acta on figure el nomenament del secretari de la cooperativa o SAT.
  
g) Quan es tracte de titular d'explotació prioritària, siga a títol personal o com a soci de SAT o cooperativa, s'aportarà la documentació acreditativa de la seua qualificació definitiva com a explotació prioritària. Els titulars d'explotació prioritària així degudament acreditada presentaran la declaració del IRPF i hauran de justificar que continuen cotitzant en el règim de la Seguretat Social que els corresponga per a acreditar la seua condició d'agricultor professional amb la presentació dels justificants de pagament dels tres últims mesos a la Seguretat Social, segons el que s'establix en el punt 5 de l'article 6 de l'Orde de 20 de desembre de 2001, de la Conselleria d'Agricultura, Pesca i Alimentació, per a l'aplicació a la Comunitat Valenciana del Reial Decret 613/2001, per a la millora i modernització de les estructures de producció de les explotacions agràries.
  
h) Quan la condició de residència en zona desfavorida no quede degudament acreditada amb la còpia del document nacional d'identitat, es presentarà certificat d'empadronament de l'ajuntament corresponent.
  
Article 7. Superfície agrícola indemnitzable
  
El càlcul de la superfície indemnitzable es farà d'acord amb el procediment descrit en l'apartat 4 de l'annex II del Reial Decret 3.482/2000. A l'efecte es tindrà en compte:
  
1. Només es computarà un màxim de 5 hectàrees de regadiu per explotació.
  
2. Com a superfície farratgera es considerarà la superfície agrícola destinada a l'alimentació del bestiar, en forma de pasturatge o sega; igualment, es tindrà en compte aquella superfície que el titular de l'explotació utilitze per al pasturatge del bestiar, de forma individual o conjunta, perquè té dret a un aprofitament estacional. El còmput d'estes superfícies farratgeres es realitzarà aplicant els coeficients reductors continguts en el punt 2 de l'annex II del Reial Decret 3.482/2000.
  
Com a superfície indemnitzable només computaran les superfícies farratgeres quan el sol·licitant declare bestiar en l'explotació i sempre que la càrrega ramadera complisca el que s'establix en l'article 4.a.
  
3. Unitats equivalents de cultius (UEC). S'entén per UEC l'hectàrea de superfície agrícola a la qual s'apliquen els coeficients establits en el punt 3 de l'annex II del Reial Decret 3482/2000.
  
Article 8. Mòdul base i quantia de les ajudes
  
1. La quantia de les ajudes es calcularà d'acord amb el procediment descrit en l'apartat 5 de l'annex II del Reial Decret 3.482/2000, segons que la superfície indemnitzable estiga ubicada en zona de muntanya o en zona desfavorida per despoblament, d'acord amb la relació de l'annex I de la present orde. Els mòduls aplicables són els següents:
  
Zona desfavorida de muntanya 75 euros/ha
  
Zona desfavorida per despoblament 45 »
  
2. El mòdul aplicable serà corregit en funció de dos coeficients, un dependent de la superfície indemnitzable de l'explotació i un altre de la base imposable general declarada en el IRPF pel titular de l'explotació.
  
3. La quantia de la indemnització compensatòria anual que pot percebre el titular de l'explotació no podrà ser inferior a 300 euros ni superior a 2.000 euros.
  
4. En cas que l'import total de les sol·licituds d'ajuda supere les disponibilitats pressupostàries, s'adoptaran els criteris de prioritat següents, d'acord amb l'article 2 del Reial Decret 708/2002:
  
1r Titulars d'explotació que posseïsquen els requisits per ser qualificats com a agricultors jóvens d'acord amb la Llei 19/1995.
  
2n Explotacions localitzades en zones desfavorides i al mateix temps ubicades en zona de la Xàrcia Natura 2000.
  
3r Explotacions acollides a alguna de les mesures agroambientals previstes en el Programa de Desenrotllament Rural per a les Mesures d'Acompanyament per al període 2000-2006.
  
4t Explotacions amb un nivell d'aplicació de les bones pràctiques superior al previst en l'annex I del Reial Decret 3.482/2000.
  
Article 9. Incompatibilitats
  
No podran ser beneficiaris de la indemnització compensatòria els beneficiaris acollits a l'ajuda per cessament anticipat de l'activitat agrària.
  
També és incompatible l'ajuda amb la percepció per part del titular d'una pensió de jubilació, subsidi de desocupació o qualsevol prestació pública anàloga.
  
Les superfícies acollides al programa de repoblament de terres agrícoles amb implantació d'espècies arbòries no computaran com a superfície indemnitzable.
  
Article 10. Règim de controls
  
La Conselleria d'Agricultura, Pesca i Alimentació realitzarà els controls, administratius i sobre el terreny, a fi de verificar el compliment de les condicions establides per a la concessió de les indemnitzacions compensatòries.
  
Els controls administratius es realitzaran sobre la totalitat de les sol·licituds presentades i consistiran a comprovar que les dades consignades en estes i la documentació presentada es corresponen amb els que es troben en poder de l'Administració pública i amb el que establix la normativa d'aplicació, comunitària i estatal, vigent, especialment en el Reglament (CEE) 3.508/1992, del Consell, pel qual s'establix un sistema integrat de gestió i control, i en el Reglament (CE) número 2.419/2001, de la Comissió, pel qual s'establixen les seues normes d'aplicació. Pel que fa a la comprovació de les superfícies i la seua elegibilitat, es prendran com a base les dades del Cadastre de Rústica per a cada parcel·la cadastral, segons el que es diu en l'article 5.
  
La documentació referent a la titularitat de les parcel·les no es presentarà amb la declaració, si bé haurà d'aportar-se posteriorment en cas de detectar-se duplicitats en els controls administratius o si es considera necessària en qualsevol fase de la tramitació.
  
Els controls sobre el terreny s'efectuaran sobre una mostra, almenys, del 5% de les sol·licituds indemnitzables, d'acord amb el que s'establix en l'article 47.4 del Reglament (CE) número 1.750/1999, seguint el pla de controls establit per la Conselleria d'Agricultura, Pesca i Alimentació, així com qualsevol altra actuació en este sentit que es considere oportuna, tot això segons es determina en els articles 17 a 22 del Reglament (CE) número 2.419/2001.
  
En les visites pròpies del control sobre el terreny es comprovarà que es complixen els compromisos adquirits pel titular i que les superfícies i parcel·les es corresponen amb la declaració, tant en identificació com en l'aprofitament concret quant a cultius o superfície farratgera. Igualment, en el cas de superfícies farratgeres, es comprovarà la càrrega ramadera d'acord amb el nombre de caps que manté en la seua explotació el titular.
  
D'acord amb el que s'establix en els articles 31 i 32 del Reglament (CE) número 2.419/2001, quan es comprove que la superfície determinada en els controls, administratiu o sobre el terreny, és superior a la declarada en la sol·licitud d'ajuda, serà la superfície declarada la que es tinga en compte per al càlcul de l'import de la indemnització.
  
Quan es comprove que la superfície declarada en una sol·licitud d'ajuda és superior a la superfície determinada, l'import de l'ajuda es calcularà a partir de la superfície efectivament determinada en el control. No obstant això, excepte casos de força major, la superfície efectivament determinada, per a cada grup de cultius, es reduirà el doble de la diferència comprovada si esta és superior al 3% o a dues hectàrees i no supera el 20% de la superfície determinada i, en el cas que la dita diferència supere el 20% de la superfície determinada, no es concedirà cap ajuda per la superfície corresponent al grup de cultius en qüestió.
  
Si per motius atribuïbles al titular no poden dur-se a terme les actuacions de control sobre el terreny previstes, excepte cas de força major, l'ajuda li serà denegada.
  
Article 11. Casos de força major
  
D'acord amb l'article 30 del Reglament (CE) núm. 1.750/1999, de 23 de juliol, es consideren casos de força major:
  
a) Mort de l'agricultor.
  
b) Incapacitat professional de llarga duració del beneficiari.
  
c) Expropiació d'una part important de l'explotació, si esta expropiació no era previsible el dia en què es va subscriure el compromís.
  
d) Calamitats naturals greus que afecten seriosament la superfície agrícola de l'explotació.
  
e) Destrucció accidental dels edificis per al bestiar de l'explotació.
  
f) Epidèmia que afecte parcialment o totalment el bestiar del productor.
  
La notificació dels casos de força major i de les proves referents a estos s'hauran de comunicar per escrit en el termini de deu dies a partir del moment en què el beneficiari estiga en condicions de fer-ho.
  
Article 12. Reintegrament de les ajudes
  
En els casos de pagaments indeguts, es requerirà la devolució dels imports pagats més els interessos, en aplicació de l'article 49 del Reglament (CE) número 2.419/2001, de la Comissió, d'11 de desembre del 2001, pel qual s'establixen disposicions d'aplicació del sistema integrat de gestió i control.
  
Article 13. Tramitació i pagament
  
Independentment del lloc de presentació de les sol·licituds, la tramitació de cada expedient s'iniciarà a l'oficina comarcal de la Conselleria d'Agricultura, Pesca i Alimentació de la comarca que es corresponga amb la ubicació de l'explotació.
  
En la instrucció dels expedients intervindran les oficines comarcals de la Conselleria d'Agricultura, Pesca i Alimentació i els servicis territorials corresponents
  
En els servicis territorials de la Conselleria d'Agricultura, Pesca i Alimentació acabarà la instrucció dels expedients una vegada que, conclosos els controls administratius i sobre el terreny, s'haja determinat per a cada un la proposta de resolució corresponent.
  
Correspondrà als caps dels servicis territorials de la Conselleria d'Agricultura, Pesca i Alimentació elevar la proposta de resolució de l'expedient al director general de Producció Agrària, qui resoldrà per delegació segons la disposició final primera.
  
El termini màxim per a la notificació de la resolució expressa serà de sis mesos a partir de la data de la presentació de les sol·licituds. En cas de no produir-se resolució expressa en el dit termini, la sol·licitud es considerarà desestimada.
  
La tramitació del pagament s'ajustarà al que es determina en el Decret 178/1996, de 2 d'octubre, del Govern Valencià, pel qual es designa la Conselleria d'Agricultura, Pesca i Alimentació com a organisme pagador dels gastos corresponents a la política agrària comunitària.
  
Article 14. Finançament
  
La proposta de resolució de l'expedient correspondrà al cap dels servicis territorials de la Conselleria d'Agricultura, Pesca i Alimentació, el qual elevarà la proposta al director general de Producció Agrària, qui resoldrà per delegació segons la disposició final primera.
  
La tramitació del pagament s'ajustarà al que es determina en el Decret 178/1996, de 2 d'octubre, del Govern Valencià, pel qual es designa la Conselleria d'Agricultura, Pesca i Alimentació com a organisme pagador dels gastos corresponents a la política agrària comunitària.
  
El gasto que origine l'aplicació de la present orde serà imputat al programa 714.50 de la secció 12 i, de conformitat amb les disposicions de la Llei de Pressuposts de la Generalitat Valenciana, seran de reconeixement preceptiu d'acord amb les regles pressupostàries de la Secció Garantia del Feoga i amb la planificació financera del programa de desenrotllament rural d'Espanya (programa horitzontal per a les mesures d'acompanyament) referit al període de programació 2000-2006, d'acord amb l'article 3 de la Decisió de la Comissió C (2001) 4.739, de 20 de desembre.
  
DISPOSICIONS FINALS
  
Primera
  
Es faculta per al desenrotllament i l'aplicació de les disposicions de la present orde i se li delega la competència per a la resolució de les sol·licituds el director general de Producció Agrària.
  
Segona
  
La present orde entrarà en vigor el sendemà de la publicació en el Diari Oficial de la Generalitat Valenciana.
  
València, 10 de desembre de 2002
  
La consellera d'Agricultura, Pesca i Alimentació,
  
MARIA ÀNGELS RAMON-LLIN I MARTÍNEZ
  
Conselleria de Benestar Social